Diari Oficial de la Generalitat Valenciana


Sumari del DOGV 3669, del 19-01-2000 (2000/247)

ACORD d’11 de gener de 2000, del Govern Valencià, pel qual s’aprova la declaració d’interès comunitari per a la legalització d’un abocador controlat de residus sòlids inerts a la partida del Mas del Francés del terme municipal de Puig.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3669

Data del DOGV
:   19-01-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/247


Data del document
:   11-01-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * terreny edificable

ACORD d'11 de gener de 2000, del Govern Valencià, pel qual s'aprova la declaració d'interès comunitari per a la legalització d'un abocador controlat de residus sòlids inerts a la partida del Mas del Francés del terme municipal de Puig. [2000/X247]
  
El Govern Valencià, en la reunió del dia 11 de gener de 1998, adoptà l'acord següent:
  
El senyor Federico Sanchis Pla, en representació de l'entitat mercantil Pavimentos de Granito, SL, ha sol·licitat la Declaració d'Interès Comunitari pel procediment extraordinari de l'article 20 de la Llei 4/1992, de 5 de juny, del Sòl No Urbanitzable (LSNU), per a la legalització d'un abocador controlat de residus sòlids inerts a les parcel·les 3 a, b i c del polígon cadastral 25 i 48 del polígon 6, al costat de la partida del Mas del Francés, del terme municipal de Puig i de conformitat amb els següents
  
Antecedents de fet
  
Primer. El projecte es presentà el dia 8 d'agost de 1997, i se sol·licità inicialment la tramitació de la Declaració d'Interès Comunitari pel procediment ordinari de l'article 19 de la Llei del Sòl No Urbanitzable (LSNU) de la Generalitat Valenciana.
  
Examinada la documentació remesa, es requerí el sol·licitant perquè la completara amb data 10 de setembre de 1997.
  
Amb data 20 d'octubre de 1997 s'inicia la tramitació de la Declaració d'Interès Comunitari pel procediment extraordinari.
  
El dia 5 de novembre de 1997 es revisà la documentació de l'expedient, i se sol·licità que és completat, i es donà audiència al mateix Ajuntament de Puig i als municipis de la zona: Massamagrell, la Pobla de Farnals, Puçol i Rafelbunyol.
  
Amb data 5 de novembre de 1997 se sol·licità un informe al Servei d'Explotació Vies i Obres de la Diputació de València, a l'Oficina del Pla de Carreteres de la Conselleria d'Obres Públiques, Urbanisme i Transports (COPUT), a la Demarcació de Carreteres del Ministeri de Foment i a la Confederació Hidrogràfica del Xúquer, i es remet el dia 6 de novembre de 1997 la documentació existent en l'expedient a la Conselleria de Medi Ambient.
  
Amb data 8 de setembre de 1997 es donà adequada intervenció als següents òrgans autonòmics competents: Subdirecció Territorial d'Agricultura, Direcció General de Transports de la COPUT, Oficina del Pla de Carreteres (COPUT), Conselleria d'Economia i Hisenda, Subdirecció Territorial de Medi Ambient, Serveis Territorials de l'Agència Valenciana de Turisme i Servei Territorial d'Indústria.
  
Segon. D'aquest s'han rebut els següents informes:
  
- Ajuntament de Puçol, de 2 de desembre de 1997, pel qual es remet una còpia dels informes emesos pels serveis tècnics municipals de 18 i 19 de novembre de 1997, que es perceben en el primer certes observacions, que en síntesi fan referència a l'existència de certa ambigüitat en la naturalesa d'altres possibles residus, a més dels inerts, procedents del procés de fabricació del paviment, a la falta de concreció sobre les mesures que s'han d'adoptar respecte d'això de la formació i dispersió de la pols per efecte del vent, i a la falta de condicions apropiades per a la circulació de vehicles pesants pel camí de Llíria.
  
En el segon informe s'indica que, donat l'emplaçament, i ja que no existeix zona residencial pròxima, no es troba cap inconvenient per a la localització de l'abocador.
  
- Ajuntament de Puçol, de data 11 de desembre de 1997, pel qual es mostra la conformitat a la instal·lació de l'abocador si aquest és únicament per a residus inerts, i es considera condició indispensable la necessitat de condicionar el camí de Llíria des del terme de Puçol fins al de Puig.
  
- Ajuntament de Puçol, de 19 d'abril de 1999, que, segons l'informe de resposta del promotor de l'actuació, s'indica que no és previsible que es produïsquen efectes negatius sobre l'entorn corresponent al terme municipal de Puçol.
  
- Ajuntament de Massamagrell, de 2 de desembre de 1997, pel qual aquest no presenta cap al·legació.
  
- Servei de Carreteres de la Diputació de València, de 22 de desembre de 1997, pel qual s'indica que, donada la situació fora de la zona de protecció de les carreteres de la Diputació no procedeix l'emissió d'informe.
  
- Direcció General de Carreteres del Ministeri de Foment, de 3 de desembre de 1997, pel qual no s'emet informe per estar situat l'abocador fora de la zona d'afectació de la A-7.
  
- Oficina del Pla de Carreteres de la COPUT, de data 12 de gener de 1998, de caràcter desfavorable, que s'indica la necessitat de dotar de major amplària i d'un ferm adequat al tram del camí de Llíria, així com pavimentar el camí Fondo.
  
- Oficina del Pla de Carreteres de la COPUT, de data 10 de juny de 1999, i de caràcter favorable, que es considera adequada la justificació del trànsit generat per l'activitat en relació amb les carreteres circumdants i al tractament de la intersecció, condicionat a la necessitat d'executar el condicionament de la intersecció amb anterioritat a la posada en servei de l'abocador.
  
- Conselleria de Medi Ambient, de data 16 de gener de 1998, mitjançant el que es remet l'Estimació d'Impacte Ambiental de 27 de juliol de 1995, per la qual s'estima acceptable, a l'efecte ambiental, la instal·lació del present abocador en el terme municipal de Puig, amb una sèrie de condicions, així com la resolució posterior, d'11 de juny de 1996, que en relació amb les condicions primera i setena de l'Estimació d'Impacte Ambiental accepten l'ampliació del projecte d'activitat aportada pels promotors.
  
El dia 24 d'agost de 1999, remet escrit en el qual, després de haver-se efectuat la informació pública, es manifesta que no es perceben obstacles per a la prossecució de l'expedient.
  
- Confederació Hidrogràfica del Xúquer, de 6 d'abril de 1998, que per trobar-se l'actuació en zona de policia de via pública, l'interessat haurà d'obtindre la preceptiva autorització de la Confederació Hidrogràfica, i se sol·licita per aquesta la remissió del projecte complet.
  
- Confederació Hidrogràfica del Xúquer, de data 20 d'abril de 1999, pel qual s'autoritza a Pavimentos de Granito, SL, el rebliment d'una antiga extracció, a la zona de policia del barranc Calderona, en el terme municipal de Puig, amb una sèrie de condicions arreplegades en aquesta.
  
- Servei Territorial d'Indústria i Energia, de la Conselleria d'Ocupació, Indústria i Comerç, de 21 de maig de 1999, en el qual es manifesta que no existeix objecció a allò que s'ha sol·licitat per l'interessat.
  
Tercer. Amb data 28 de gener de 1999, es reitera a l'interessat la petició de documentació complementària, i s'adverteix que, en cas contrari i transcorreguts tres mesos, tindrà lloc la caducitat de l'expedient.
  
El dia 23 de febrer de 1999, el sol·licitant aporta la documentació requerida, i es reprèn la tramitació de l'expedient.
  
Com a part del contingut d'aquesta nova documentació figura la contestació dels informes que es troben en l'expedient, per la qual cosa el dia 23 de març de 1999 es procedeix a donar trasllat i sol·licitar nou informe als següents organismes: Oficina del Pla de Carreteres de la COPUT, Ajuntament de Puçol, Confederació Hidrogràfica del Xúquer i Direcció General de Desenvolupament Sostenible de la Conselleria de Medi Ambient, que es dóna a aquesta trasllat de l'estudi de l'adequació de l'abocador inert del terme municipal de Puig al Pla Integral de Residus de la Comunitat Valenciana.
  
Amb data 1 d'abril de 1999 és remés per part de l'Ajuntament de Puig el Conveni Urbanístic subscrit amb Pavimentos de Granito, SL, en el qual es preveuen les cessions de caràcter obligatori assumides per les parts.
  
Els dies 4 de maig de 1999 i 10 de juny de 1999 es reben els citats informes favorables procedents de la Confederació Hidrogràfica del Xúquer i de l'Oficina del Pla de Carreteres de la COPUT, i s'aporta el dia 3 de juny de 1999 la nova documentació per l'interessat en relació amb l'emissió d'aquest últim informe.
  
Quart. El conseller d'Obres Públiques, Urbanisme i Transports, en data 17 de maig de 1999, després de l'Acord previ de la Comissió Informativa de la Comissió Territorial d'Urbanisme de València, en sessió del dia 21 d'abril de 1999, resolgué admetre a tràmit l'expedient de referència, i ordenar la submissió de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment.
  
A aquest respecte, es publicaren sengles anuncis en el Diari Oficial de la Generalitat Valenciana, de 5 de juliol de 1999, i en el diari Las Provincias de 5 de juny de 1999, amb presentació una única al·legació procedent del Consell Metropolità de l'Horta, però cap alternativa a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme de 10 d'agost de 1999. La dita al·legació fou contestada mitjançant escrit d'11 d'agost de 1999 del Servei Territorial d'Urbanisme i Ordenació Territorial de València, que dóna trasllat de l'informe de 23 de desembre de 1998, del Servei Jurídic de la Conselleria d'Obres Públiques, Urbanisme i Transports.
  
Cinqué. El dia 7 de maig de 1999, se sol·licita per part del Servei Territorial d'Urbanisme de València a la Conselleria de Treball, Indústria i Comerç l'informe favorable previst en l'article 14 d'annex del Reglament de Planejament de la Comunitat Valenciana, a l'efecte de minorar la reserva mínima prevista en aquest del 40% de la superfície computable del sector de sòl dotacional públic, quan es tracte d'actuacions aïllades o d'una activitat productiva especial.
  
Això donà lloc a l'anteriorment mencionat informe del Servei Territorial d'Indústria i Energia de la Conselleria d'Ocupació, Indústria i Comerç, de data 21 de maig de 1999, pel qual s'indica que no existeix objecció amb el sol·licitat.
  
Sisé. La documentació presentada consta de memòria, avaluació economicofinancera, plans, projecte d'activitat, ampliació de projecte d'activitat, conveni urbanístic, projecte de l'actuació urbanística de l'abocador de sòlids inerts, i informes complementari, l'últim d'aquests referit a l'adequació de l'abocador al Pla Integral de Residus de la Comunitat Valenciana.
  
El 27 de juliol de 1995, la Direcció General de Desenvolupament Sostenible (Conselleria de Medi Ambient) emeté Estimació d'Impacte Ambiental, en la qual s'estima acceptable, des del punt de vista ambiental, l'actuació sol·licitada, i que se subjecta a determinats condicionants.
  
Mitjançant resolució posterior d'11 de juny de 1996, i en relació amb les condicions primera i setena de l'Estimació d'Impacte Ambiental, s'accepta l'ampliació del projecte d'activitat aportat pels promotors.
  
Amb data 24 d'agost de 1999, es rep escrit procedent del Servei de Programació i Avaluació d'Impacte Ambiental de la Conselleria de Medi Ambient, en el qual després de rebre la diligència d'informació pública portada a cap en l'expedient, no es perceben inconvenients en la prossecució d'aquest, tenint en compte de l'Estimació d'Impacte Ambiental favorable i resolució complementària.
  
Seté. La Comissió Informativa de la Comissió Territorial d'Urbanisme de València, en data 24 de setembre de 1999, informà favorablement l'aprovació de la present Declaració d'Interès Comunitari pel procediment extraordinari, previst en l'article 20 de la LSNU, en Sòl No Urbanitzable del terme municipal de Puig.
  
Huité. El conseller d'Obres Públiques, Urbanisme i Transports, en data 26 d'octubre de 1999, informà favorablement la present Declaració d'Interès Comunitari.
  
Fonaments de dret
  
Primer. Constitueix l'objecte del present expedient la legalització d'un abocador de residus sòlids inerts que ja està funcionant de forma incontrolada, i que s'aboquen enderrocs i residus sòlids en una bassa que quedà des de principis dels anys setanta en realitzar-se una extracció d'àrids per a la construcció de carreteres.
  
Es tracta d'un abocador de matèries primeres emprades en els processos de fabricació de paviments i terratzos.
  
La superfície d'intervenció és de 47.718 m2, i el volum disponible és de 484.900 m3, i no es preveu cap tipus d'edificació, sinó únicament obres d'urbanització.
  
En el dit abocador, a més de l'empresa Pavimentos de Granito, SL, efectuaran els seus abocaments les dues següents empreses pròximes que també són propietàries dels terrenys i es dediquen a la fabricació de terratzos: Martín Hermanos i Ruiz , SRC, i Guillén Pavimentos, SA.
  
D'altra banda, s'ha incorporat al projecte una producció de abocament extern corresponent als abocaments generats pel municipi de Puig, que no pot representar més del 10% de l'abocament total.
  
L'actuació l'interès comunitari de la qual se sol·licita, ateses les seues característiques, la superfície necessària per al desenvolupament de l'actuació superior a 4 hectàrees, constitueix una actuació integral en si mateixa considerada que fa impossible la seua ubicació en sòls urbans, urbanitzable o aptes per a la urbanització previstos en els planejaments vigents dels municipis de la zona. De manera que la seua ordenació i l'aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana sobre Sòl No Urbanitzable, ja que es tracta d'una activitat industrial d'especial importància que requereix una superfície ocupada superior als quaranta mil metres quadrats, per la qual cosa només es pot autoritzar la seua implantació en sòl no urbanitzable com una actuació integral a través del procediment extraordinari de Declaració d'Interès Comunitari.
  
Segon. Respecte al procediment, s'han observat en el present cas les prescripcions legals que exigeix la citada Llei Valenciana del Sòl No Urbanitzable. I la documentació de l'expedient està completa en els termes requerits en l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer. L'actuació integral projectada, per les seues pròpies dimensions, constitueix un element influent en l'estructura territorial.
  
Es proposa un emplaçament que pretén aprofitar una fondalada ja existent i atesa la seua facilitat d'accés a través del camí Vell de Llíria i posteriorment a través del camí del Mas Nou, així com la garantia d'impermeabilització del fons de la bassa, s'indica per part del promotor que el converteix en un emplaçament idoni. L'accés a l'actuació es realitzarà per la CV-300 o per qualsevol altra ruta de categoria municipal, i l'últim tram és el camí Vell de Llíria i el camí Fondo, de titularitat municipal.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica, d'altra banda, que les característiques de l'actuació el fan prescindir de la xarxa elèctrica, aigua i sanejament.
  
Quart. Respecte al règim de deures i de cessions, segons l'article 20 de la Llei 4/1992, la promotora ha assumit les càrregues i les obligacions pròpies d'una adjudicatari d'un programa d'actuació urbanística. En el present cas es planteja acollir-se a les possibilitats de substitució que permet la mateixa LSNU en els termes que a continuació es refereixen arreplegats en el conveni subscrit entre l'Ajuntament de Puig i els titulars de l'actuació:
  
1. Cessió de l'excedent d'aprofitament corresponent a un volum de l'abocador de 30.000 m3.
  
2. Cessió de 4.771,8 m2 de sòl en concepte de zona verda i només disponible una vegada estiga ple l'abocador.
  
3. Cessió de 4.294,62 m2 de sòl en concepte de superfície apropiada per a poder abocar l'Ajuntament els 30.000 m3 de volum de l'abocador cedit.
  
4. Cessió del camí d'accés a la parcel·la municipal de 6 metres d'amplària per 140 metres de llargària.
  
5. Execució de la urbanització i les obres d'infraestructura general indicades anteriorment.
  
6. Tancament de la parcel·la cedida a l'Ajuntament i amollonament dels límits de separació entre l'abocament municipal i el privatiu.
  
7. El termini previst d'abocaments municipals no queda determinat, i es considera finalitzat quan falten 0,5 metres per a estar ple, que es completaran amb terra vegetal i plantació d'arbres a càrrec dels particulars.
  
Cinqué. A l'hora de definir l'adequació de l'actuació a l'ordenació territorial i urbanística cal tindre en compte que es tracta de la regularització i la legalització d'un abocador existent, i, d'altra banda, allò que s'ha indicat en els distints informes favorables emesos tant de l'Oficina del Pla de Carreteres de la COPUT respecte als accessos, com de l'òrgan Medi Ambiental mitjançant Estimació d'Impacte Ambiental (Direcció General de Desenvolupament Sostenible) i resolució posterior, i que es considera igualment que l'expedient té l'autorització per part de la Confederació Hidrogràfica del Xúquer per a cobrir el barranc de Calderona.
  
Sisé. El Govern Valencià és competent per a l'aprovació de l'ordenació i definició de l'aprofitament urbanístic de la present actuació integral, en virtut d'allò que s'ha preceptuat en l'apartat segon de l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat per la mercantil Pavimentos de Granito, SL, d'una actuació integral consistent en la legalització d'un abocador controlat de residus sòlids inerts, a les parcel·les 3a, b i c del polígon cadastral 25 i parcel·la 48 del polígon 6, al costat de la partida del Mas del Francés, en sòl classificat de no urbanitzable, del terme municipal de Puig, com a actuació integral d'interès comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i la Declaració d'Interès Comunitari, així com l'adjudicació a què es fa referència en el següent apartat 2n, se subjectaran a les condicions especials establides en el present acord.
  
L'aprovació de l'actuació integral portarà implícita, a l'efecte de l'expropiació, la declaració d'interès social i de la necessitat d'ocupació dels terrenys que, de conformitat amb el projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar la dita actuació integral en favor de l'entitat Pavimentos de Granito, SL, a qui s'atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit abocador.
  
Tercer
  
Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interès comunitari que té per objecte.
  
Quart
  
El promotor haurà de garantir, davant de l'Ajuntament de Puig, la correcta i la puntual execució de la implantació en què consisteix aquesta actuació integral per import d'un 7% del cost total dels serveis i les obres d'urbanització previstos. La dita garantia financera i personal de promoció s'haurà de prestar mitjançant aval, fiança o dipòsit de valors, abans de l'inici de les obres.
  
Cinquè
  
Tot canvi que es produïsca en la titularitat de la promoció de l'actuació integral necessitarà de l'autorització prèvia del Govern Valencià.
  
Sisè
  
L'acord d'adjudicació expressat en el precedent apartat 2n, sense perjuí d'allò que s'ha disposat en l'apartat 3r, caducarà si en el termini d'un any, a comptar des de la seua publicació en el Diari Oficial de la Generalitat Valenciana, la interessada no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas el conseller d'Obres Públiques, Urbanisme i Transports, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Puig. La dita declaració, si es produïra, determinaria la suspensió temporal de la declaració d'interès comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
Setè
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respectaran les condicions fixades per les distintes administracions que han participat en el procediment i, en especial, en la Declaració d'Impacte Ambiental de 27 de juliol de 1995 i la Resolució d'11 de juny de 1996, de la Direcció General de Qualitat Ambiental. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del dit abocador de residus sòlids inerts.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptat des de l'endemà de la notificació d'aquest, d'acord amb allò que s'ha establit en els articles 116.1 i 117.1 de la Llei 4/1999 de modificació de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú; o bé, el recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des de l'endemà a la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú.
  
València, 11 de gener de 2000
  
El conseller secretari del Govern Valencià,